อีทีเอฟหุ้นจีนเข้าตลาดหุ้นไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
9 ส.ค. 2554

บลจ.กรุงไทยออกกองพ.ย.  อิง300บริษัทแผ่นดินใหญ่
โพสต์ทูเดย์ — บลจ.กรุงไทย ได้ฤกษ์คลอด “อีทีเอฟหุ้นจีน” ลงทุนหุ้นจีนแผ่นดินใหญ่ 300 ตัว ซื้อขายได้บนตลาดหุ้นไทย ภายในเดือน พ.ย.นี้
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า ในเดือน พ.ย. จะเปิดขายกองทุนเปิดดับเบิลยูไอเอสอี เคแทม ซีเอสไอ 300 ไชน่า แทร็กเกอร์ (CHINA)ซึ่งเป็นกองทุนอีทีเอฟที่เน้นลงทุนในกองทุน W.I.S.E. CSI 300 China Tracker และจะนำเข้าจดทะเบียนซื้อขายในตลาดหุ้นไทยในช่วงปลายเดือน พ.ย.นี้ มูลค่ากองทุน 3,000 ล้านบาท
ทั้งนี้ กองทุน W.I.S.E. CSI 300 China Tracker เป็นกองทุนดัชนีที่จดทะเบียนและซื้อขายในตลาดหลักทรัพย์ฮ่องกง มีวัตถุประสงค์เพื่อสร้างผลตอบแทนจากการลงทุนในกองทุนก่อนหักค่าใช้จ่ายให้ใกล้เคียงกับผลตอบแทนของดัชนี CSI 300 ซึ่งประกอบด้วยหุ้น AShares 300 บริษัท โดยหุ้น AShares คือหุ้นบริษัทจีนที่ซื้อขายในรูปสกุลเงินหยวนในตลาดหลักทรัพย์เซี่ยงไฮ้และเสินเจิ้น ที่ลงทุนได้เฉพาะผู้มีถิ่นฐานในสาธารณรัฐประชาชนจีนและนักลงทุนสถาบันที่ได้รับอนุญาตเท่านั้น 
“ถือเป็นอีทีเอฟที่ลงทุนในต่างประเทศกองทุนแรกของตลาดหุ้นไทย ทำให้นักลงทุนสามารถลงทุนหุ้นจีนได้เหมือนกับเป็นหุ้นตัวหนึ่ง และเชื่อว่าจะได้รับความนิยม เพราะประเทศจีนถือเป็นดาวรุ่งพุ่งแรง” นายสมชัย กล่าว
นายสุทยุต เชื้อพานิช ผู้จัดการกองทุนฝ่ายตราสารทุน บลจ.กรุงไทย กล่าวว่า ในปัจจุบันราคาหุ้น AShare ไม่ได้แตกต่างจากหุ้น HShare ซึ่งเป็นหุ้นจีนที่จดทะเบียนในตลาดฮ่องกงมากนัก ทำให้มี ความน่าสนใจมากขึ้น 
“เมื่อปี 2550 ราคาหุ้น AShare สูงกว่า HShare เกือบ 100 แต่ตอนนี้ส่วนต่างนี้เข้าใกล้ศูนย์แล้ว ซึ่งไปได้ยากที่ AShare จะต่ำกว่า HShare เพราะฉะนั้นในอนาคตหุ้น AShare มีโอกาสให้ผลตอบแทนสูงกว่า HShare” นายสุทยุต กล่าว
นอกจากนี้ นายสุทยุต กล่าวอีกว่า หากเปรียบเทียบกับหุ้นไทยแล้ว มีอัตราส่วนราคาต่อกำไร (พี/อี) ใกล้เคียงกัน โดย AShare อยู่ที่ 13 เท่า และหุ้นไทย 12 เท่า ขณะที่ประเทศจีนมีอัตราการเติบโตทางเศรษฐกิจเฉลี่ยปีละ 10% แต่ประเทศไทยแม้จะมีอัตราการขยายตัว 7.5% ในปีนี้ แต่ปี 2554 จะเหลือ 5.5% 
ขณะเดียวกันเมื่อเปรียบเทียบดัชนีหุ้นจีนอื่นๆ พบว่าดัชนี CSI 300 มีการกระจายน้ำหนักการลงทุนที่สมดุลมากกว่า ไม่ได้กระจุกตัวอยู่ในอุตสาหกรรมใดอุตสาหกรรมหนึ่งมากเกินไป
อย่างไรก็ตาม กองทุนไม่มีนโยบายป้องกันความเสี่ยงอัตราแลกเปลี่ยน แต่ที่ผ่านมาค่าเงินหยวนกับเงินบาทมักจะเคลื่อนไหวในทิศทางเดียวกัน